Mego ki latin tye nen ki tam ma opoke, ma mar keken aye tye ka ribogi
P’ Okelo P Patuda
Latin ka mar tye ma oromo kume ci bene nen cut i kume, kadi bedi nongo nen ma tame bor ki ka ma tye obedo iye kama yom i cing mine.
Dongo maber pa litino tye kit ma nen kwede, bedo cok cok ki latin, ki lok kwede cawa ducu labongo kuro en me cako lok kwedi in lanyodo. Pien latin cako lok bot lanyodo ki woo me koko, ento ka gibedo ka nguko tim kelele ma en mito kelo ci weko ngeng woko, dok pol kare nen calo gingeyo ni gijukogi idog cako tim ma pe mitte.
Litino kono kitgi pe rom, mogo lugingi ma maro bolo gidule cawa ducu, kit litino ma kumeno, mito aweka me mede ki kidulegi ni kumeno labongo jukogi, wek guniang lacen ni, kit tim eno pe obikelo botgi gin ma gimito.
Koko pa litino mukene kono tye ma luko kec, ojoga nongo tye ma rac i ic, latin ma kit meno ka onongo came ci ineno tugi ling woko li tik, ma ka onongo tye ka tuko ci dok idoge labongo wace awaca.
Tye litino mogo ma gilwongogi ni lu rere, meno litino, ma maro bongo ki reto jami piny, me temo ngeyo jami ducu ma nen i wang-gi, litino ma kit eno mito bedo kwedgi ki diro, dok ki dik cwiny, pien kodi litino eno aye odoo maro makogi pi kiniga pa lanyod me balo jami ma i ot.
Yoo ma tir me cungo wii litino ma kit eno en aye me coko jami ma pirgi tego me kanogi woko, tutwale jami ma romo wanogi, calo meja latwoke bit pe ber tutwal me bedo i dye ma ma kit litino eno tye iye. Pien giromo poto ma gingole marac ka wic owil ata.
Bedo ki litino i ot mito wic oti calo bad lagwel cawa ma pe cung, wek ojuk kitikiti gi, pien litino pe giromo poko gin ma rac ki maber.
Ka inen latin ma dong ngeyo kume, tye obedo ma mito tuko ki lapwut ma tye ka lyel, ce inen en mito lyoyo cinge me gudo mac leb lapwut, ci pe gijuki, wek en otem makone, ka otem race ki kume. Ingeye ka onongo ni gine pe gude, i nino mukene, bicako gore ki cen kama mac lapwut tye iye, pien dong otemo dok ngeyo kite ni pe obedo gin tuko. Ngec ducu pe mitte ni obed ki pwony, ento ki jami atema bene.
quy_Latn lua_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn